༄༅།  ། བླ་མ་ལ་མཎྜལ་དབུལ་ཞིང་གསོལ་བ་འདེབས་པའི་མན་ངག་བཞུགས།  །  ༄༅།  ། བླ་མ་དམ་པའི་ཞབས་ལ་ཕྱག་འཚལ་ལོ།  ། རྩ་བའི་བླ་མ་ལ་གསོལ་བ་འདེབས་པར་འདོད་པས།  མཆོད་ཡོན་ལ་སོགས་པའི་མཆོད་པ་ཅི་འབྱོར་པ་བཤམ།  རས་ལ་སོགས་པ་གཞི་གཙང་མའི་སྟེང་དུ་མཎྜལ་ཁྲུ་གང་གི་ཚད་དང་ལྡན་པ་བཞགདྲི་བཟང་དང་སྦྱར་བའི་ཆུ་དང་མེ་ཏོག་སོ་མ་སྟ་གོན་བྱ།  དེ་ནས་བླ་མ་དང་དཀོན་མཆོག་གསུམ་ལ་སྐྱབས་སུ་སོང་ནས།  སེམས་ཅན་ཐམས་ཅད་ཀྱི་དོན་དུ་སངས་རྒྱས་ཐོབ་པར་བྱ།  དེའི་དོན་དུ་བླ་མ་ལ་གསོལ་བ་གདབ་སྙམ་དུ་སེམས་བསྐྱེད་ནས།  མདུན་གྱི་ནམ་མཁའི་གནས་སུ་རིན་པོ་ཆེའི་ཁྲི་དང་པད་ཟླའི་གདན་ལ་བླ་མ་དམ་པ་དཔལ་དང་གཟི་བརྗིད་འབར་ཞིང་།  བདག་ལ་དགེས་བཞིན་དུ་བཞུགས་པ་ལ།  བླ་མ་བརྒྱུད་པ་དང་།  སངས་རྒྱས་དང་བྱང་ཆུབ་སེམས་དཔའ་ཐམས་ཅད་ཀྱིས་བསྐོར་བ་བཞུགས་པར་བསམ།  རང་གི་ལུས་དཔག་ཏུ་མེད་པར་སྤྲུལ་ནས།  ན་མོ་གུ་རུ་བྷྱཿན་མོ་བུདྡྷཱ་ཡ།  ན་མོ་དྷརྨཱ་ཡ།  ན་མཿསཾ་གྷཱ་ཡ།  ཞེས་བརྗོད་ཅིང་ཡིད་ཀྱིས་ཕྱག་འཚལ།  ཨོཾ་སརྦ་ཏ་ཐཱ་ག་ཏ་ཨརྒྷཾ་པྲ་ཏཱིཙྪ་སྭཱ་ཧཱ།  ལ་སོགས་པས་མཆོད་ནས།  དྲིའི་ཆུས་ལག་པ་གཡས་པས་མཎྜལ་ལ་གཡས་སྐོར་གྱིས་ཁྱེ་མ་མེད་པར་བྱུག་ཅིང་།  ཨོཾ་བཛྲ་བྷཱུ་མི་ཨཱཿཧཱུྃ་ཞེས་བརྗོད་པས་དབང་ཆེན་གསེར་གྱི་ས་གཞིར་བསྒོམ།  གུང་མོས་ཁོར་ཡུག་ཏུ་བསྐོར་ནས།  ཨོཾ་བཛྲ་སུ་རེ་ཁཱ་ཨཱཿཧཱུྃ་ཞེས་བརྗོད་པས་ལྕགས་རིའི་ཁོར་ཡུག་ཏུ་བསམ།  ལག་པ་གཡས་པ་མ་བཏེག་པར་དཀྱིལ་དུ་མེ་ཏོག་གཅིག་བཞག་ནས་ཧཱུྃ་ཞེས་བརྗོད་པས་བསྲུང་༑  དེ་ནས་ཚོམ་བུ་རྣམས་རིམ་པས་དགོད་ཅིང་།  རིའི་རྒྱལ་པོ་རི་རབ།  ཤར་ལུས་འཕགས་པོ།  ལྷོ་འཛམ་བུའི་གླིང་།  ནུབ་བ་ལང་སྤྱོད།  བྱང་སྒྲ་མི་སྙན།  ལུས།  ལུས་འཕགས།  རྔ་ཡབ།  རྔ་ཡབ་གཞན།  གཡོ་ལྡན།  ལམ་མཆོག་འགྲོ།  སྒྲ་མི་སྙན༑  སྒྲ་མི་སྙན་གྱི་ཟླ།  རིན་པོ་ཆེའི་རི་བོ།  དཔག་བསམ་གྱི་ཤིང་།  འདོད་འཇོའི་བ༑  མ་རྨོས་པའི་ལོ་ཏོགའཁོར་ལོ་རིན་པོ་ཆེ།  ནོར་བུ་རིན་པོ་ཆེ།  བཙུན་མོ་རིན་པོ་ཆེ།  བློན་པོ་རིན་པོ་ཆེ།  གླང་པོ་རིན་པོ་ཆེ།  རྟ་མཆོག་རིན་པོ་ཆེ།  དམག་དཔོན་རིན་པོ་ཆེ།  གཏེར་གྱི་བུམ་པ།  སྒེག་མོ།  ཕྲེང་བ་མ།  གླུ་མ།  གར་མ།  བདུག་སྤོས་མ༑  མེ་ཏོག་མ།  མར་མེ་མ།  དྲི་ཆབ་མ།  ཉི་མ།  ཟླ་བ།  རིན་པོ་ཆེའི་གདུགས།  རྣམ་པར་རྒྱལ་བའི་རྒྱལ་མཚན།  ཞེས་བརྗོད་ཅིང་དེ་དག་ཉིད་ཡིན་པར་བསམ།  ཡང་མེ་ཏོག་གཅིག་བཀྲམ་ལ།  ལྷ་དང་མིའི་འབྱོར་པ་ཐམས་ཅད་ཀྱིས་གང་བར་བསམ༑  དེ་ལྟ་བུའི་གླིང་བཞི་གླིང་ཕྲན་རི་རབ་དང་བཅས་པ།  ཀུན་ཏུ་བཟང་པོའི་མཆོད་སྤྲིན་ལྟ་བུས་གང་བ་དཔག་ཏུ་མེད་པར་སྤྲུལ་པ།  བླ་མ་དམ་པ་ལ་འབུལ་བར་བསམ་ཞིང་།  གང་གི་མཆོད་རྫས་ཞིང་ཁམས་རྒྱ་མཚོ་རྒྱ་མཚོའི་རྡུལ་སྙེད་སྣ་ཚོགས་མཆོད་པའི་སྤྲིན་ཕུང་གིས།  ། རྣམ་པར་བརྒྱན་པའི་རྒྱན་གྱི་འོད་ཟེར་ཕྱོགས་བཅུར་འཕྲོ་བའི་འོད་ཀྱི་རྩེ་མོར་རྒྱ་མཚོ་ཡི།  ། རྡུལ་གྱི་གྲངས་སྙེད་རིན་ཆེན་པདྨོ་རིན་ཆེན་འོད་འབྱིན་ཀུན་ནས་རྒྱས་པའི་སྙིང་པོ་ལ།  ། ལྷ་དང་མི་ཡི་འདོད་ཡོན་རྨད་འདི་འདོད་རྒུ་དཔལ་འབྱུང་བྱེ་བ་ཕྲག་བརྒྱར་ལེགས་གནས་པ།  ། ཀུན་ཏུ་བཟང་པོའི་རྣམ་འཕྲུལ་ཇི་བཞིན་ཀུན་ནས་དགེ་བའི་སེམས་ཀྱིས་སྤྲུལ་པའི་མཆོད་སྤྲིན་འདི།  ། ཆོས་དབྱིངས་ཇི་བཞིན་ནམ་མཁའི་དབྱིངས་ཀུན་ཀུན་ལ་ཁྱབ་ཅིང་སེམས་ཅན་དབྱིངས་མཐར་ཇི་སྲིད་བར།  ། རྣམ་པར་གནས་ནས་ཆོས་ཀྱི་རྒྱལ་ པོ་རྒྱལ་བ་རྒྱལ་སྲས་རང་རྒྱལ་དགྲ་ལས་རྣམ་རྒྱལ་བས།  ། ཀུན་ནས་བསྐོར་བའི་དཀྱིལ་འཁོར་ཀུན་དུ་རྣམ་པར་མཆོད་པས་མཆོད་པ་ཀུན་གྱིས་མཉེས་གྱུར་ཅིག།  ཅེས་བརྗོད་པས་མཆོད་ནས།  ཕྱོགས་བཅུ་དུས་གསུམ་ལ་སོགས་པས་གསོལ་བ་བཏབ་པས།  བླ་མའི་སྐུའི་ཆ་ཐམས་ཅད་ནས་འོད་ཟེར་དཔག་ཏུ་མེད་པ་འཕྲོས་པ་རང་ལ་ཐིམ་པས་བྱིན་གྱིས་བརླབས་ནས་དངོས་གྲུབ་མ་ལུས་པ་གནང་བར་བསམ༑  དེ་ལྟ་བུ་གང་གྲུབ་བྱས་པའི་མཐར་དགེ་བའི་རྩ་བ་ཡོངས་སུ་བསྔོས་ནས།  ཨོཾ་བཛྲ་མུཿཞེས་བརྗོད་པས་ཚོགས་ཀྱི་ཡུལ་གཤེགས་སུ་གསོལ།  རང་ཉིད་ཚུལ་ཅི་བདེ་བར་སྤྱད་དོ།  ། དེ་ལྟ་བུ་རྟག་ཏུ་བྱས་ན་དེ་བཞིན་གཤེགས་པ་ཐམས་ཅད་ཀྱི་བྱིན་རླབས་བླ་མ་དམ་པ་ལ་བརྟེན་ནས་རང་ལ་ཞུགས་ཏེ་མྱུར་དུ་མངོན་པར་རྫོགས་པར་འཚང་རྒྱ་བར་འགྱུར་རོ།  ། བླ་མ་དམ་པ་ལ་མཎྜལ་དབུལ་ཞིང་གསོལ་བ་གདབ་པའི་མན་ངགཤོ་དགོན་གྱི་སློབ་དཔོན་སྤྱན་སྔ་བས་ཞུས་པའི་དོན་དུ།  འཕགས་པས་མེ་ཕོ་བྱི་བའི་ལོ།  ཟླ་བ་གཉིས་པའི་ཚེས་བཅུ་གསུམ་ལ་ཐང་སྐྱར་སྦྱར་བའོ། །  ། ། ཡེ་དྷརྨཱ་ཧེ་ཏུ་པྲ་བྷ་ཝཱ་ཧེ་ཏུནྟེ་ཥཱནྟ་ཐཱ་ག་ཏོ་ཧྱ་ཝ་ད་ཏ།  ཏེ་ཥཱཉྩ་ཡོ་ནི་རོ་དྷ་ཨེ་ཝཾ་བཱ་དཱི་མ་ཧཱ་ཤྲ་མ་ཎཿ། །